b'\n_START_ARTICLE_\nDol pri Hrastniku\n_START_SECTION_\nZgodovina\n_START_PARAGRAPH_\nDol je nastal na mestu, kjer Bela, imenovana tudi Dolski potok, zapu\xc5\xa1\xc4\x8da dolinski kot. V urbarju iz 13. stoletja se naselje imenuje Tal in navaja 4 kmetije in \xc5\xbeupana. Ko so v 18. stoletju zdru\xc5\xbeevali manj\xc5\xa1a naselja v ve\xc4\x8dje krajevne enote in popisne ob\xc4\x8dine, je nastala popisna ob\xc4\x8dina Dol, katere ljudsko ime je prevladalo nad cerkvenim Sv. Jakob. Hi\xc5\xa1e so bile strnjene okrog cerkve. Vas se je raz\xc5\xa1irila, ko so se kmetije za\xc4\x8dele drobiti. Ob koncu fevdalne dobe je Dol \xc5\xa1tel devet kmetij in tri majhne kmetije._NEWLINE_Ugodna lega in bli\xc5\xbeina Hrastnika sta povzro\xc4\x8dili pri\xc4\x8detek \xc5\xa1iritve kraja \xc5\xbee pred prvo svetovno vojno. Nekdaj kme\xc4\x8dko naselje se je po 1. vojni in \xc5\xa1e posebej po drugi svetovni vojni mo\xc4\x8dno spremenilo. Raz\xc5\xa1irilo se je prek vse doline, najbolj v smeri vzhoda. Dol se je tako zdru\xc5\xbeil z Brnico in \xc4\x8crdencem. K temu je veliko prispevalo priseljevanje delavcev, ki so dobivali zaposlitev v Hrastniku. Zaradi omejenega prostora v Hrastniku zanje ni bilo mogo\xc4\x8de zgraditi dovolj stanovanj, zato so se naseljevali tudi na Dolu. Tam so rastle predvsem dru\xc5\xbeinske hi\xc5\xa1e. Leta 1952 so ob cesti pri stavbi kmetijske zadruge odkrili spomenik \xc5\xbertvam NOB, katerega so leta 1976 delno obnovili, pove\xc4\x8dali in prestavili bli\xc5\xbeje k cerkvi. Leta 1956 je bila cesta skozi Dol temeljito popravljena, izbolj\xc5\xa1ana je bila cestna razsvetjava, urejeni so bili po\xc5\xbearni hidranti, leta 1964 pa je Dol dobil asfaltirano cesto skozi naselje. \xc5\xa0ele v \xc5\xa1estdesetih letih so zrastli stolpi\xc4\x8di v bli\xc5\xbeini osnovne \xc5\xa1ole. Leta 1965 so zgradili prvi stanovanjski blok - stolpi\xc4\x8d. V osemdesetih letih pa so bili zgrajeni \xc5\xa1e bloki poleg cerkve. _NEWLINE_Vse to je dalo Dolu bolj urbani videz. Tudi v dolskem dolinskem kotu, stari dolski gmajni, tam kjer so bili prej gozd in pa\xc5\xa1niki, je nastala v novej\xc5\xa1i dobi ve\xc4\x8dja naselbina ve\xc4\x8dinom manj\xc5\xa1ih hi\xc5\xa1ic, imenovana Novi Dol vendar se je poimenovanje "gmajna" ohranilo do danes. Tukaj je v \xc5\xa1estdesetih letih takratno podjetje Zasavski premogovniki Trbovlje odprl nov premogovni\xc5\xa1ki obrat Novi Dol. Leta 1977 so rudnik za\xc4\x8deli zapirati, rudni\xc5\xa1ke stavbe pa so izpraznili. Danes v njihovih prostorih delujejo lokalna podjetja. V sedemdestih letih so zaradi ve\xc4\x8danja \xc5\xa1tevila prebivalcev odprli tovarno Jutranjka, v kateri so se ve\xc4\x8dinoma zaposlovale \xc5\xbeenske. Danes je v njenih prostorih restavracija. \xc5\xa0iritev naselja in njegova urbanizacija sta privedli do tega, da so leta 1983 uvedli uli\xc4\x8dni sistem. Leta 1999 so pri osnovni \xc5\xa1oli na Dolu odprli novo \xc5\xa1protno dvorano Dolanka._NEWLINE_V kraju je tudi osrednje pokopali\xc5\xa1\xc4\x8de Ob\xc4\x8dine Hrastnik. Prvotno je bilo pokopali\xc5\xa1\xc4\x8de okrog stare cerkve, vendar so ga leta 1831 opustili in ga prestavili na dana\xc5\xa1njo lokacijo. Pokopali\xc5\xa1\xc4\x8de so kmalu za\xc4\x8deli uporabljati tudi prebivalci Hrastnika. Po drugi svetovni vojni, v \xc4\x8dasu hitrega nara\xc5\xa1\xc4\x8danja \xc5\xa1tevila prebivalcev, je postalo pokopali\xc5\xa1\xc4\x8de premajhno. Za\xc4\x8deli so razmi\xc5\xa1ljati o novih lokacijah, vendar \xc5\xa1e nobena ideja doslej ni bila sprejeta. Pokopali\xc5\xa1\xc4\x8de so medtem morali \xc5\xbee ve\xc4\x8dkrat pove\xc4\x8dati.'